Vi har testet LGs nye toppmodell - Dagbladet
I SKINN: Bakdekslet på LG G4 er ikke helt som andre bakdekseler, det er nemlig av ekte kuskinn. Foto: PÅL JOAKIM OLSENVis mer
Vi har testet LGs nye toppmodell
Med kuskinn på baksiden og verdens mest lyssterke mobilkamera skal LG G4 kapre kravstore kunder.
Dinside.no: Helt siden digitalkameraene gjorde sin ankomst for drøye 15 år siden har det vært mye fokus på megapiksler, selv om dette på ingen måte er et mål på bildekvalitet.
Det er derfor gledelig å se at fokuset har dreid seg noe vekk fra dette, og til andre ting som kan ha større betydning for hvor gode bilder du får.
Verdens mest lyssterke mobilkamera! For — LG G4 har blendertall på f/1,8, noe som gjør LG markedsledende på dette punktet. Nå skal det sies at avstanden ned til nestemann ikke er dramatisk stor — Samsung Galaxy S6/Edge har blendertall på f/1,9.
• Samsung Galaxy S6/Edge (f/1,9): 11,4 prosent
• Sony Xperia Z3+ (f/2,0): 23,4 prosent
• iPhone 6/Plus, HTC One M9 (f/2,2): 49,3 prosent
• Huawei P8 (f/2,4): 77,8 prosent
Dette er viktig, fordi når kameraet slipper inn mer lys, så kan man tillate seg raskere lukkertider for å fange det samme lyset (og dermed mindre uskarphet), eller bruke lavere følsomhet og derfor slippe unna med mindre støy i bildene.
En annen fordel med større blenderåpning er at dybdeskarpheten blir mindre, altså slik at det som ikke er i fokus blir mer uskarpt. På en mobiltelefon snakker vi uansett om såpass små brennvidder at dette er noe du først og fremst vil merke når du tar bilder på nært hold (for eksempel på makrobilder og portrettbilder).
Så bra er kameraet La oss vri litt på standardoppsettet vårt og begynne med bildene, siden det er dette som er en store overskriften med dette kameraet.
I bildespesialen øverst til høyre finner du derfor et utvalg bilder tatt side om side med Samsung Galaxy S6 Edge. På begge kameraer har vi aktivert «Auto HDR»-funksjonen, slik at telefonen selv velger om det bruker den innebygde HDR-funksjonen eller ikke. Ellers har vi bare latt automatikken gjøre sitt, uten selv å gjøre manuelle grep.
Ikke de helt store forskjellene i dette bildet, men det er tydelig at fargemetningen på LG-bildet er høyere. Ser vi på detaljene er det små forskjeller i våre øyne.
Også her ser vi at LG-telefonen har høyere fargemetning; kanskje litt for mye i våre øyne. Her har begge kameraene brukt HDR-funksjonen, men denne biten fungerer bedre på S6, noe du kan se eksempel i de mørke partiene, der LGs mobil mister mye detaljer i skyggene.
AVANSERT: Om du vil, kan du få kontroll over det aller meste med LGs medfølgende kameraapp.
SAMMENLIGNING: Her er det detaljnivået som er i fokus. LG G4 øverst, nederst er det Samsung Galaxy S6 Edge.
SAMMENLIGNING:LG har høyere fargemetning, kanskje litt mye faktisk. Her er HDR-funksjonen brukt på begge, og som dere ser viser S6 litt flere detaljer. LG G4 øverst, nederst er det Samsung Galaxy S6 Edge.
SAMMENLIGNING: Men her er skarpheten klart best hos LG. LG G4 øverst, nederst er det Samsung Galaxy S6 Edge.
SAMMENLIGNING AV EKSPONERINGER: Det er ikke alltid lysmåleren til LG treffer blink. LG G4 øverst, nederst er det Samsung Galaxy S6 Edge.
SAMMENLIGNING, INNENDØRSBILDE I SVAK BELYSNING: LG G4 øverst, nederst er det Samsung Galaxy S6 Edge.
ENKELTBILDER: LG G4.
I SKINN: Bakdekslet på LG G4 er ikke helt som andre bakdekseler – det er nemlig av ekte kuskinn. Foto: PÅL JOAKIM OLSEN
BUET: LG G4 er buet fra side til side, men også litt på langs. Under finner du hodetelefonutgang og micro USB-port. Du kan også bytte ut minnekort og batteri ved å ta av dekselet.
KNAPPER BAK: Vi klarer ikke helt å venne oss til å ha volumknappene på baksiden. Heldigvis kan man banke to ganger på skjermen for å vekke den, men å ta skjermbilder er mer tungvint.
STOR OG SKARP: 5,5"-skjermen på LG G4 er svært skarp og byr på gode farger og godt sortnivå.
PASTELL: LGs grensesnitt er lyst og fargerikt.
SMART BULLETIN: Helt til venstre på hjemskjermen finner du denne funksjonen, med raske oversikter, tips og annet.
ENKELTBILDE: LG G4.
Skarpheten på det neste bildet går dog lett i favør LG. Det skal sies at dette var uvanlig uskarpt fra S6 Edge, men kan skyldes HDR-funksjonen, som setter sammen flere bilder, eller at autofokusen ikke var helt presis.
Når det gjelder lysmåling er det likevel ikke alltid LG G4 treffer like godt, og bildespesialen viser to eksempler der Samsung-telefonen treffer langt bedre på lysmålingen.
I det venstre bildet blir lysmåleren til G4 lurt av det hvite gjerdet og undereksponerer bildet, mens kveldsbildet er for lavt eksponert (og har et sterkt blåstikk) slik at det er lite detaljer å hente i skyggepartiene.
Vi avsluttet seansen med et bilde tatt innendørs i litt svakere belysning. Da er det tydelig at G4-bildet ikke er like skarpt som fra Samsung-telefonen.
Her ser vi at støyprosesseringen har fjernet detaljer i bildet på LG G4. Merk for øvrig at LG-telefonen valgte 1/20s@ISO 400, mens programvaren i S6 tydeligvis stoler mer på bildestabiliseringen og velger 1/10s@ISO 200. Den slags kan du selvsagt overstyre om du velger å bruke den manuelle modusen på G4.
Selv om bildene fra LG G4 noen ganger har i overkant høy fargemetning, og lysmåleren har litt å gå på, er det allikevel åpenbart at dette kameraet er blant de bedre på markedet, med god skarphet og presis autofokus.
Fotografer som liker å justere litt selv kan altså få svært gode resultater med LG G4, og som nevnt har LG også en kameraapp som gir deg kontroll over det aller meste (bortsett fra blenderen, som er låst på praktisk talt alle telefoner).
Bakside i ekte kuskinn Men det er ikke bare kameraet som er unikt ved LG G4. Selskapet har også laget mobildeksler til denne telefonen i ekte kuskinn. For ordens skyld er dette noe som koster ekstra — den fås også kjøpt med et tradisjonelt bakdeksel i plast.
Annet enn at det ser annerledes ut, gjør den ru overflaten i kuskinnet at telefonen ligger godt i hånda, med større friksjon enn normalt.
Hele telefonen har en svakt buet form fra topp til bunn, i tillegg til at den er buet ut mot sidene bak.
Svært god LCD-skjerm Skjermen på LG G4 måler 5,5 tommer over diagonalen og har QHD-oppløsning (2560x1440); akkurat som på forgjengeren. LG har imidlertid understreket at det er mye ny skjermteknologi i denne skjermen.
Det er utvilsomt en svært god skjerm i våre øyne også, med en dyp sortfarge som nesten kan matche OLED-skjermene. Vi noterer oss at lysstyrken avtar noe mer enn normalt når vi ser på skjermen fra siden. At den er ekstremt skarp ser man selvsagt av spesifikasjonene — så høy oppløsning fordelt på 5,5 tommer tilsvarer 534 piksler per tomme som du i praksis ikke vil klare å skille med det blotte øye.
Ikke så god på norsk Vi reagerte på det da vi testet forgjengeren, og vi reagerer på det nå også — LG, som har solgt produkter i Norge i en årrekke, har mange rare oversettelser i menysystemer og på forskjellige skjermer, som gir et noe amatørmessig preg på brukergrensesnittet.
• «Still processing» => Stille behandling
• «Push» (om epost) => Trykk
• «Free» (gratis) => Ledig
• «Open music» (åpne musikk-appen) => Åpen musikk
I tillegg er det flere steder i grensesnittet der man har satt en \ foran spesialtegn — kjent konsept for alle som programmerer, men som selvsagt ikke skal vises for brukeren. Innstillingsmenyen skjemmes også av en del orddelingsfeil.
Det er egentlig mulig å bytte tema — fra det pastellfargede til andre mer lekre varianter i våre øyne, der både ikoner og bakgrunnsbilder byttes ut. Dette gjøres via appen LG SmartWorld, som ligger forhåndsinstallert.
Pastell-grensesnitt Dermed er man låst til standardgrensesnittet fra LG, som i hovedsak består av lyse pastellfarger. Det er åpenbart noe som skiller telefonen litt fra konkurrentene utseendemessig, men det spørs om alle synes det faller helt i smak.
Ikke like rask som de aller beste — på papiret I motsetning til for eksempel HTC One M9 og nylanserte Sony Xperia Z3+, som begge har en Snapdragon 810-prosessor, har LG valgt å legge lista bittelitt under med denne telefonen, der vi finner en Snapdragon 808.
Og la oss si det — i løpet av vår tid med telefonen har vi sjelden tenkt på at denne skulle yte noe svakere enn øvrige toppmodeller vi har testet. Grensesnittet flyter bra, nettsurfing går pent og telefonen presterer bra på de spillene vi har testet. Den hevder seg også greit på ytelsestestene, men ligger litt bak de beste hele veien.
Vi har også opplevd batteritiden som god på LG G4, som stort sett har klart strabasene gjennom en hel dag med 20-30 prosent batteri igjen ved leggetid. Også denne Snapdragon-utgaven støtter Quick Charge 2.0 og kan derfor få 50 prosentpoeng ekstra på batteriet i løpet av en halvtimes tid, noe vi etter hvert har begynt å sette mer og mer pris på. Trådløs lading er imidlertid ikke støttet rett ut av boksen — da må du bruke et eget Quick Circle-etui.
Konklusjon LG G4 er en telefon som markedsføres først og fremst på grunn av kameraet, og det er liten tvil om at kameraet er blant de beste på markedet; kanskje særlig om du evner å gjøre manuelle innstillinger der det er godt med rom for kreativitet, inkludert lukkertid på 30 sekunder, manuell fokus og mer til.
Konklusjon: LG G4
PLUSS: Kameraet er blant de beste, rask autofokus, meget god skjerm, godt grep med skinndeksel, god ytelse, god batteritid.
MINUS: Svakt norsk oversettelse i brukergrensesnittet, kameraappen starter noe tregt, knapper på baksiden gjør enkelte ting vanskelig; for eksempel å ta skjermbilder.